Jünger ja seks Jüngriks püüdlejal on seksi küsimus tõsiseks probleemiks. Igasugune mõnulemine ja see, kui üks inimese organismi  osa hakkab tema üle valitsema, on absoluutselt väär. Kui mehe kõik mõtted on hõivatud naistest, või vastupidi, kui ta elab vaid selleks, et rahuldada oma loomseid ihasid; kui ta ei ole suuteline vastu panema vastassoo võludele, siis on temast saanud ohver - temaga manipuleerib tema loomuse madalam pool, s.o loom.  Kui aga inimene võtab omaks, et ka tema füüsilisi funktsioone kannab tema jumalik pärimus, mis seisneb selles, et kasutada endale antud varustust rühma heaks, kogu inimkonna hüvanguks, siis  saame kõnelda ka uuest motivatsioonist, mis juhib inimese käitumist seksi alal. See tähendab, et kaob promiskuiteet (korrapäratud seksuaalsuhted), millega käivad nuhtlusena kaasas suguhaigused. Laheneb ka liigse lasterohkuse probleem, mis tähendab nii mõnegi majandusprobleemi kergenemist. Seks hakkab teenima eesmärki, milleks ta on loodud - inimsoo jätkamise ja kehade loomise funktsiooni hingede inkarneerumiseks. Siis kaovad maailmast kirg, lõbujanu, eneserahuldamine, suguhaigused ja ülerahvastuse  probleemid. Mateeria ei teeni enam prostituudina isekaid kirgi. Sugudevahelisi suhteid juhib arusaamine jumalikust eesmärgist ja mõistlik käitumine.  Nimetame kahte vastandlikku äärmust, mis mõlemad on väärad. Üks neist õpetab orgiastlikku seksi. Seda nimetatakse "nõiduslikuks seksiks" ja väidetakse, et just seksuaalne orgasm on see hetk, mis annab inimesele kõrgeima vaimse võimaluse. Öeldakse, et suguakti ajal võib inimene heita pilgu Jumala riiki.